Recept mám od mojej "záhradkovej" susedy Anky, ešte keď sme mali záhradu v Janovej Lehote. Ale ako jeden z viacerých receptov, aj tento som si trochu upravila. Bol to recept na ananásový koláč. V čase,
keď mi Anka dala recept, nám na záhrade narástlo veľa rebarbory, tak som ho skúsila upiecť s ňou
a už to tak aj ostalo. Ananásový som ani nevyskúšala.
Potrebujeme :
400 g hladkej múky
2 zarovnané KL sódy bicarbony
2 celé vajíčka
350 g práškového cukru
400 g očistenej a zhruba na 1 cm kúsky pokrájanej rebarbory
2,5 dl ovocného sirupu zmiešaného s vodou v pomere 1:1 (dávam sirup z čiernych ríbezlí)
(kto chce, môže miesto rebarbory a sirupu dať ananásový kompót aj so šťavou)
Poleva :
260 g práškového cukru
2,1 dl sladkej smotany
200 g masla
1 vanilkový cukor
100 g sekaných orechov
100 g strúhaného kokosu
V miske zmiešame múku so sódou bicarbonou a cukrom a pridáme vajíčka. Všetko dobre premiešame
len varechou.
Nech vás nemýli jedno vajíčko, robila som
z polovičnej dávky.
pridáme sirup
rebarboru a znovu dobre varechou premiešame..
Vylejeme na vymastený a múkou vysypaný plech a upečieme do karamelova pri 180 st.C cca 25 min.
Polevu si pripravíme, kým sa nám koláč pečie.
V hrnci si rozpustíme maslo, primiešame cukor, smotanu a na veľmi slabom ohni varíme 3 minúty.
Po odstavení z ohňa vmiešame vanilkový cukor, sekané orechy a kokos.
Potom hmotu natrieme na ešte horúci koláč a necháme vychladnúť.